CELEX: C2006/310/46
Language: da
Date: 2006-12-16 00:00:00
Title: Sag T-295/06: Sag anlagt den 19. oktober 2006 — Base mod Kommissionen

16.12.2006   
            
            
               DA
            
            
               Den Europæiske Unions Tidende
            
            
               C 310/24
            
         Sag anlagt den 19. oktober 2006 — Base mod Kommissionen
   (Sag T-295/06)
   (2006/C 310/46)
   Processprog: fransk
   Parter
   
      Sagsøger: BASE NV (Bruxelles, Belgien) (ved avocats A. Verheyden, Y. Desmedt og F. Bimont)
   
      Sagsøgt: Kommissionen for De Europæiske Fællesskaber
   Sagsøgerens påstande
   
               —
            
            
               Det fastslås, at Kommissionen har tilsidesat de i artikel 7, stk. 4, i rammedirektivet (1) fastsatte procedurebestemmelser, idet den med urette har undladt at indlede en nærmere undersøgelse af det udkast til reguleringsforanstaltninger, som Institut Belge des Services Postaux (IBPT) har anmeldt.
            
         
               —
            
            
               Det fastslås, at Kommissionen har foretaget flere åbenbare fejlskøn i sin gennemgang af det af IBPT anmeldte udkast til foranstaltninger, idet den med urette har lagt til grund, at BASE har en væsentlige styrke på markedet for terminering af opkald på individuelle mobiltelefonnet i Belgien.
            
         
               —
            
            
               Det fastslås, at Kommissionen har tilsidesat de almindelige principper og de grundlæggende mål, der er anført i de nye fællesskabsrammebestemmelser, idet den med urette har godkendt de af IBPT foreslåede foranstaltninger, selv om indførelsen af hver af disse foranstaltninger er åbenbart uforholdsmæssig og for vidtgående. Kommissionen har nærmere tilsidesat både de almindelige principper og de grundlæggende mål, der er anført i de nye fællesskabsrammebestemmelser, idet den har opstillet en formodning for anvendelse af symmetriske termineringer på kort sigt uden at foretage en bedømmelse af de faktiske følger af denne symmetri for BASE i selskabets egenskab af at være den tredje aktør, der er indtrådt på markedet.
            
         
               —
            
            
               Kommissionen for De Europæiske Fællesskaber tilpligtes at betale sagens omkostninger.
            
         Søgsmålsgrunde og væsentligste argumenter
   Ved den anfægtede beslutning af 4. august 2006 (sag BE/2006/0433) har Kommissionen ved afslutningen af den første undersøgelsesfase, der er hjemlet i artikel 7, stk. 3, i direktiv 2002/21/EF, godkendt et udkast til beslutning, som den nationale tilsynsmyndighed i Belgien, IBPT, havde meddelt Kommissionen den 7. juli 2006 om engrosmarkedet for terminering af opkald på individuelle mobiltelefonnet i Belgien, og hvorved IBPT midlertidigt havde besluttet, at hver af de tre mobiltelefonoperatører i Belgien, herunder sagsøgeren, havde en væsentlig styrke på engrosmarkedet for terminering af opkald på deres individuelle mobiltelefonnet og på grundlag heraf havde pålagt dem forskellige forpligtelser. Det af IBPT anmeldte beslutningsudkast indeholdt ligeledes en beslutning om at etablere en »glide path«-mekanisme, der har til formål gradvist at sænke termineringsafgifterne hos de belgiske mobiltelefonoperatører frem til 2008.
   Sagsøgeren gør til støtte for annullationspåstanden tre anbringender gældende.
   Med det første anbringende gør sagsøgeren gældende, at Kommissionen har tilsidesat de i artikel 7 i direktiv 2002/21/EF fastsatte procedurebestemmelser for høring, idet den med urette har undladt at indlede en nærmere undersøgelse i henhold til artikel 7, stk. 4, i samme direktiv, selvom det af IBPT anmeldte udkast til foranstaltninger ifølge sagsøgeren ikke, under henvisning til de beviser og argumenter, der var indeholdt i anmeldelsesakterne, kunne begrunde, at sagsøgeren, som operatør, havde en væsentlig styrke på engrosmarkedet for terminering af mobiltelefonopkald i Belgien.
   Sagsøgeren gør med det andet anbringende gældende, at Kommissionen har foretaget flere åbenbare fejlskøn ved bedømmelsen af den væsentlige styrke på engrosmarkedet for terminering af opkald i Belgien, som den nationale tilsynsmyndighed i Belgien har anført, at sagsøgeren er i besiddelse af.
   Sagsøgeren gør med det tredje anbringende gældende, at Kommissionen ved sin bedømmelse af, at de af IBPT foreslåede foranstaltninger var velbegrundede og passende, har tilsidesat principperne og målene for de nye rammebestemmelser for elektronisk kommunikation. Sagsøgeren gør nærmere bestemt gældende, at Kommissionens opstilling af en formodning for anvendelse af symmetriske termineringsafgifter var åbenbart i strid med proportionalitetsprincippet og princippet om forbud mod forskelsbehandling, for så vidt som Kommissionen undlod at tage tilstrækkeligt hensyn til sagsøgerens situation og de forskellige objektive forskelle mellem dette selskab og de øvrige mobiltelefonselskaber. Sagsøgeren gør endvidere gældende, at de af Kommissionen godkendte afgiftsbestemmelser udgør magtfordrejning og er i strid med artikel 2 i direktiv 2002/77/EF (2).
   
      (1)  Europa-Parlamentets og Rådets direktiv 2002/21/EF af 7.3.2002 om fælles rammebestemmelser for elektroniske kommunikationsnet og -tjenester (rammedirektivet), (EFT 2002 L 108, s. 33).
   
      (2)  Kommissionens direktiv 2002/77/EF af 16.9.2002 om konkurrence på markederne for elektroniske kommunikationsnet og -tjenester, (EFT 2002 L 249, s. 21).